

APSTIPRINĀTI

ar Ādažu novada pašvaldības domes 2025. gada 26. jūnija sēdes lēmumu (protokols Nr. 14 § 2)

PRECIZĒTI

ar Ādažu novada pašvaldības domes 2025. gada 24. jūlija sēdes lēmumu (protokols Nr. 18 § 46)

SAISTOŠIE NOTEIKUMI

Ādažos, Ādažu novadā

2025. gada 26.jūnijā **Nr.24/2025**

**Par pašvaldības pabalstiem aizbildņiem, audžuģimenēm, bāreņiem un bez vecāku gādības palikušiem bērniem pēc pilngadības sasniegšanas**

*Izdoti saskaņā ar Pašvaldību likuma 44.panta otro daļu, likuma "Par palīdzību dzīvokļa jautājumu risināšanā" 25.2panta pirmo*

 *un piekto daļu,* *Ministru kabineta*

*2005. gada 15. novembra noteikumu Nr. 857 "Noteikumi par sociālajām garantijām bārenim un bez vecāku gādības palikušajam bērnam, kurš ir ārpusģimenes aprūpē, kā arī pēc ārpusģimenes aprūpes beigšanās" 24.9, 24.11, 24.13 un 24.14 punktu, Ministru kabineta 2018. gada 26. jūnija noteikumu Nr. 354
"*[*Audžuģimenes noteikumi*](https://likumi.lv/ta/id/300005-audzugimenes-noteikumi)*"*[*78. punktu*](https://likumi.lv/ta/id/300005-audzugimenes-noteikumi#p78)

**I. Vispārīgie noteikumi**

1. Saistošie noteikumi nosaka kārtību, kādā Ādažu novada pašvaldība piešķir pabalstus aizbildņiem, audžuģimenēm, bāreņiem un bez vecāku gādības palikušiem bērniem pēc pilngadības sasniegšanas (turpmāk – pilngadību sasniedzis bērns), kā arī pabalstu veidus, apmēru un izmaksas kārtību.
2. Pabalstus piešķir neizvērtējot mājsaimniecības ienākumus un materiālos resursus:
	1. aizbildņiem par bērniem, kuriem ar Ādažu novada bāriņtiesas lēmumu nodibināta aizbildnība;
	2. audžuģimenēm par bērniem, kuri ar Ādažu novada bāriņtiesas lēmumu ievietoti audžuģimenē un kurai ar Ādažu novada sociālo dienestu (turpmāk – Sociālais dienests) ir noslēgts līgums par bērna ievietošanu audžuģimenē (turpmāk – Līgums);
	3. pilngadību sasniegušiem bērniem, kuriem līdz pilngadības sasniegšanai ar Ādažu novada bāriņtiesas lēmumu bija nodibināta ārpusģimenes aprūpe.
3. Pabalsta saņemšanai pabalsta pieprasītājs iesniedz iesniegumu Sociālajam dienestam kādā no šiem veidiem:
	1. Sociālajā dienestā, Gaujas iela 13/15, Ādaži, Ādažu novads, vai Garā iela 20, Carnikava, Carnikavas pagasts, Ādažu novads;
	2. Ādažu Valsts un pašvaldības vienotajā klientu apkalpošanas centrā, Gaujas iela 33A, Ādaži, Ādažu novads, vai Stacijas iela 5, Carnikava, Carnikavas pagasts, Ādažu novads;
	3. valsts pārvaldes pakalpojumu portālā [www.latvija.gov.lv](http://www.latvija.gov.lv) nosūtot iesniegumu uz Sociālā dienesta oficiālo elektronisko adresi;
	4. nosūtot ar drošu elektronisko parakstu parakstītu iesniegumu uz Sociālā dienesta elektronisko pasta adresi socialais.dienests@adazunovads.lv.
4. Pašvaldība nodrošina šādus pabalstus:
	1. pabalstu aizbildnim par bērna uzturēšanu;
	2. pabalstu audžuģimenei bērna uzturam;
	3. pabalstu audžuģimenei apģērba un mīkstā inventāra iegādei;
	4. pabalstu patstāvīgas dzīves uzsākšanai pilngadību sasniegušam bērnam;
	5. pabalstu sadzīves priekšmetu un mīkstā inventāra iegādei pilngadību sasniegušam bērnam;
	6. pabalstu ikmēneša izdevumu segšanai pilngadību sasniegušam bērnam;
	7. mājokļa pabalstu pilngadību sasniegušam bērnam.
5. 4.4., 4.5., 4.6. un 4.7. apakšpunktā minētos pabalstus piešķir un izmaksā – pilngadību sasniegušam bērnam līdz 24 gadu vecuma sasniegšanai.
6. Pabalstu izmaksā līdz katra mēneša 25. datumam par attiecīgo mēnesi. Pirmreizēji piešķirot pabalstu, to izmaksā mēneša laikā no lēmuma pieņemšanas brīža, pārskaitot uz pabalsta pieprasītāja kredītiestādes kontu. 4.7. apakšpunkta gadījumā pabalstu var pārskaitīt pakalpojuma sniedzējam.

**II. Pabalsts aizbildnim par bērna uzturēšanu**

1. Pabalsts ir 275 *euro* (tajā skaitā ēdināšanas izdevumiem izglītības iestādē) mēnesī.
2. Pabalstu piešķir un aprēķina no dienas, kad bērnam nodibināta aizbildnība, līdz dienai, kad tā tiek atcelta, vai arī bērns sasniedz pilngadību. Pabalstu par nepilnu mēnesi izmaksā proporcionāli aizbildnībā pavadītam dienu skaitam mēnesī.

**III. Pabalsts audžuģimenei bērna uztura, apģērba un mīkstā inventāra iegādei**

1. Pabalsts ir 530 *euro* mēnesī (tajā skaitā ēdināšanas izdevumiem izglītības iestādē).
2. Pabalstu aprēķina un piešķir no dienas, kad bērns ievietots audžuģimenē, līdz dienai, kad bērns no audžuģimenes tiek izņemts ar bāriņtiesas lēmumu, vai beidzas Līgumā noteiktais termiņš, vai arī bērnam sasniedzot pilngadību. Pabalstu par nepilnu mēnesi izmaksā proporcionāli audžuģimenē pavadītam dienu skaitam mēnesī.
3. Iestājoties apstākļiem, kas varētu būt par pamatu pabalsta pārtraukšanai, pabalsta saņēmējam ir pienākums ne vēlāk, kā piecu darbdienu laikā no šo apstākļu iestāšanās rakstveidā par to informēt Sociālo dienestu, pretējā gadījumā viņam ir pienākums atmaksāt pašvaldībai nepamatoti saņemto pabalstu.
4. Pabalsta apmēru apģērba un mīkstā inventāra iegādei ir Ministru kabineta noteiktās minimālās mēneša darba algas apmērā gadā katram bērnam. Ja bērns audžuģimenē ievietots uz laiku līdz vienam mēnesim, pabalstu var samazināt, izvērtējot tā nepieciešamības atbilstību bērna vajadzībām.

**IV. Pabalsti pilngadību sasniegušam bērnam**

1. Vienreizēju pabalstu patstāvīgas dzīves uzsākšanai, kā arī sadzīves priekšmetu un mīkstā inventāra iegādei piešķir Ministru kabineta 2005.gada 15.novembra noteikumu Nr.857 “Noteikumi par sociālajām garantijām un atbalstu bārenim un bez vecāku gādības palikušam bērnam, kurš ir ārpusģimenes aprūpē, kā arī pēc ārpusģimenes aprūpes beigšanās” (turpmāk – MK noteikumi Nr.857) minimālajā apmērā.
2. Pabalstu ikmēneša izdevumiem piešķir pilngadību sasniegušam bērnam, kurš iegūst izglītību vispārējās, profesionālās izglītības iestādē, vai arī augstskolā vai koledžā MK noteikumu Nr.857 noteiktajā minimālajā apmērā.

**V. Mājokļa pabalsts pilngadību sasniegušam bērnam**

1. Pabalsta saņemšanai pilngadību sasniedzis bērns papildus iesniegumam Sociālajā dienestā iesniedz dokumentus, kas apliecina ar mājokli saistītos izdevumus.
2. Pabalsta apmēru aprēķina un piešķir ņemot vērā Ministru kabineta noteiktās mājokļa pabalsta aprēķinā izmantojamās izdevumu pozīciju minimālās normas.
3. Pabalstu aprēķina un piešķir 6 mēnešu periodam.
4. Pabalstu izmaksā ne retāk kā reizi trijos mēnešos.
5. Ja palielinās izdevumi par mājokli, Sociālais dienests, pamatojoties uz iesniegumu par mājokļa pabalsta pārrēķinu un iesniegtajiem rēķiniem vai kvītīm, veic mājokļa pabalsta pārrēķinu par iepriekšējiem trim kalendāra mēnešiem no iesnieguma saņemšanas par mājokļa pabalsta pārrēķinu.

**VI. Lēmuma pieņemšanas un apstrīdēšanas kārtība**

1. Lēmumu par pabalstu piešķiršanu Sociālais dienests pieņem viena mēneša laikā pēc iesnieguma saņemšanas.
2. Sociālā dienesta lēmumus var apstrīdēt Ādažu novada pašvaldības Administratīvo aktu strīdu komisijā. Komisijas lēmumus var pārsūdzēt Administratīvajā rajonā tiesā likumā noteiktajā kārtībā.

**VII. Noslēguma jautājums**

1. Ar šo noteikumu spēkā stāšanos spēku zaudē:
	1. Ādažu novada pašvaldības domes 2023. gada 24. maija saistošie noteikumi Nr. 14/2023 “Par pašvaldības pabalstiem aizbildņiem un audžuģimenēm”;
	2. Ādažu novada pašvaldības domes 2023. gada 24. maija saistošie noteikumi Nr. 15/2023 “Par pašvaldības palīdzību bārenim un bez vecāku gādības palikušajam bērnam pēc pilngadības sasniegšanas”.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

**PASKAIDROJUMA RAKSTS**

**Ādažu novada pašvaldības domes 2025. gada 26. jūnija saistošajiem noteikumiem Nr.24/2025 “Par pašvaldības pabalstiem aizbildņiem, audžuģimenēm, bāreņiem un bez vecāku gādības palikušiem bērniem pēc pilngadības sasniegšanas ”**

|  |
| --- |
| **Paskaidrojuma raksta sadaļas un norādāmā informācija** |
| 1. **Mērķis un nepieciešamības pamatojums**
	1. Saistošo noteikumu “Par pašvaldības pabalstiem aizbildņiem, audžuģimenēm, bāreņiem un bez vecāku gādības palikušiem bērniem pēc pilngadības sasniegšanas” (turpmāk - Noteikumi) mērķis ir sniegt atbalstu bez vecāku gādības palikušiem bērniem atbilstoši to regulējošiem normatīvajiem aktiem. Noteikumu izstrādē tika apvienoti Ādažu novada pašvaldības domes 2023. gada 24. maija saistošie noteikumi 15/2023 ,,[Par-pasvaldibas-palidzibu-barenim-un-bez-vecaku-gadibas-palikusajam-bernam-pec pilngadibas-sasniegsanas](https://likumi.lv/ta/id/343224-par-pasvaldibas-palidzibu-barenim-un-bez-vecaku-gadibas-palikusajam-bernam-pec-pilngadibas-sasniegsanas)” un 2023. gada 24. maija saistošie noteikumi 14/2023 ,,[Par pašvaldības pabalstiem aizbildņiem un audžuģimenēm](https://likumi.lv/ta/id/342987)”.
	2. 2024. gada 30. aprīlī tika veikti grozījumi Ministru kabineta 2005. gada 15. novembra noteikumos Nr. 857 “Noteikumi par sociālajām garantijām bārenim un bez vecāku gādības palikušajam bērnam, kurš ir ārpusģimenes aprūpē, kā arī pēc ārpusģimenes aprūpes beigšanās”, tādēļ ir mainījies Ādažu novada pašvaldības domes 2023. gada 24. maija saistošo noteikumu 15/2023 “[Par-pasvaldibas-palidzibu-barenim-un-bez-vecaku-gadibas-palikusajam-bernam-pec-pilngadibas-sasniegsanas](https://likumi.lv/ta/id/343224-par-pasvaldibas-palidzibu-barenim-un-bez-vecaku-gadibas-palikusajam-bernam-pec-pilngadibas-sasniegsanas)” tiesiskais pamatojums. Grozījumi nosaka, ka pašvaldība, kuras bāriņtiesa pieņēmusi lēmumu par bērna ārpusģimenes aprūpi, pēc ārpusģimenes aprūpes izbeigšanās audžuģimenē, specializētajā audžuģimenē vai pie aizbildņa pilngadību sasniegušajam bērnam izmaksā naudas līdzekļus patstāvīgas dzīves uzsākšanai, ne mazāk par 40 procentiem (noapaļots līdz pilniem *euro*) no Centrālās statistikas pārvaldes publicētās aktuālās minimālo ienākumu mediānas uz vienu ekvivalento patērētāju mēnesī, bet personām ar invaliditāti kopš bērnības nav mazāks par 60 procentiem (noapaļots līdz pilniem *euro*) no Centrālās statistikas pārvaldes publicētās aktuālās minimālo ienākumu mediānas uz vienu ekvivalento patērētāju mēnesī. Pašvaldība, kuras bāriņtiesa pieņēmusi lēmumu par bērna ārpusģimenes aprūpi, pēc ārpusģimenes aprūpes beigšanās pilngadību sasniegušajam bērnam piešķir vienreizēju pabalstu sadzīves priekšmetu un mīkstā inventāra iegādei sakarā ar patstāvīgas dzīves uzsākšanu. Minētā pabalsta apmērs nedrīkst būt mazāks par Centrālās statistikas pārvaldes publicēto aktuālo minimālo ienākumu mediānu uz vienu ekvivalento patērētāju mēnesī, kurai piemērots koeficients 1,7 (noapaļots līdz pilniem *euro*), un tas paredzēts, lai aprīkotu mājokli ar nepieciešamajiem sadzīves priekšmetiem un mīksto inventāru.
	3. Paaugstināts pabalsts audžuģimenei uz 530,- *euro,* iekļaujot pabalstā ēdināšanas izdevumus izglītības iestādē.
	4. Noteikumos atšķirībā no iepriekšējā regulējuma, ir precizēta arī iesnieguma iesniegšanas kārtība, norādot, ka iesniegumu Sociālajam dienestam var iesniegt gan klātienē Sociālā dienesta telpās Gaujas iela 13/15, Ādažos, gan Garā iela 20, Carnikavā, gan izmantojot valsts pārvaldes pakalpojumu portālā www.latvija.gov.lv, nosūtot uz Sociālā dienesta oficiālo elektronisko adresi, vai parakstītu ar drošu elektronisko parakstu, nosūtot uz Sociālā dienesta elektronisko pasta adresi socialais.dienests@adazunovads.lv. Tāpat iesniegumus var iesniegt klātienē Valsts un pašvaldības vienotajā klientu apkalpošanas centrā Gaujas iela 33A, Ādažos, vai Stacijas iela 5, Carnikavā.
	5. Citas būtiskais izmaiņas šajos noteikumos nav veiktas.
 |
| 1. **Fiskālā ietekme uz pašvaldības budžetu**

Noteikumu īstenošana samazina vai palielina pašvaldības budžetu izdevumu daļu: 2025. gada budžetā pašvaldības pabalstiem sociālajām garantijām bāreņiem un audžuģimenēm ir asignēti EUR 72 560 *euro,* paaugstinot pabalstu audžuģimenēm līdz 530 *euro* nepieciešami 1170 *euro*, kas ir pieejami sociālā dienesta budžetā un papildu finansējums nav nepieciešams. Apstiprinot grozījumus nākošajos gados finansējums pieaugs par 2340 *euro* gadā, jo audžuģimenēs ir ievietoti 3 bērni. |
| 1. **Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī uz konkurenci**
	1. Sociālā ietekme – plānots, ka šie noteikumi pozitīvi ietekmēs mērķa grupu, uz kuru attiecināms tiesiskais regulējums - bērni, kuriem ar Ādažu novada bāriņtiesas lēmumu nodibināta aizbildnība un bērni, kuri ar Ādažu novada bāriņtiesas lēmumu ievietoti audžuģimenē, kurai ar Ādažu novada sociālo dienestu ir noslēgts līgums.
	2. Šo noteikumu tiesiskais regulējums neietekmēs uzņēmējdarbības vidi.
	3. Ietekme uz vidi – neradīs ietekmi uz vidi.
	4. Ietekme uz uzņēmējdarbības vidi pašvaldības teritorijā – nav attiecināma.
	5. Ietekme uz konkurenci – nav ietekmes uz konkurenci.
 |
| 1. **Ietekme uz administratīvajām procedūrām un to izmaksām**
2. Institūcija, kurā fiziska persona var vērsties šo noteikumu piemērošanā, ir Sociālais dienests.
3. Galvenie procedūras posmi un personām veicamās darbības, ko paredz Noteikumi, ir šādi – lai saņemtu pabalstu, fiziska persona iesniedz Sociālajam dienestam iesniegumu un pamatojošos dokumentus. Sociālais dienests lēmumu pieņem viena mēneša laikā no iesnieguma saņemšanas. Sociālais dienests sagatavo izmaksu sarakstus un nodod grāmatvedībai, kura pabalstus izmaksā uz iesniedzēja norādīto kredītiestādes kontu.
4. Sociālā dienesta pieņemtos lēmumus un faktisko rīcību var apstrīdēt pašvaldības Administratīvo aktu strīdu komisijai Administratīvā procesa likumā noteiktajā kārtībā. Komisijas pieņemtos lēmumus var pārsūdzēt tiesā Administratīvā procesa likumā noteiktajā kārtībā.
5. Paredzētās administratīvo procedūru izmaksas – nav paredzētas.
 |
| **5. Ietekme uz pašvaldības funkcijām un cilvēkresursiem**Noteikumu izpildei nav nepieciešams veidot jaunas pašvaldības institūcijas, darba vietas vai paplašināt esošo institūciju kompetenci. |
| **6.** **Informācija par izpildes nodrošināšanu**Pašvaldības cilvēkresursi, kas tiks iesaistīti Noteikumu īstenošanā, ir Valsts un pašvaldības vienotā klientu apkalpošanas centra darbinieki (pieņemot iesniegumus), Sociālā dienesta darbinieki (pieņemot un izvērtējot iesniegumu atbilstību un pieņemot lēmumu) un Grāmatvedības nodaļas darbinieki (izmaksājot pabalstus). Lēmuma apstrīdēšanas gadījumā - Administratīvo aktu strīdus komisija, kuras sastāvā ir deputāti, izpilddirektors un juristi. |
| **7. Prasību un izmaksu samērīgums pret ieguvumiem, ko sniedz mērķa sasniegšana**Noteikumi ir atbilstoši iecerētā mērķa sasniegšanas nodrošināšanai - sniegt atbalstu aizbildņiem, audžuģimenēm, bāreņiem un bez vecāku gādības palikušiem bērniem pēc pilngadības sasniegšanas |
| **8. Izstrādes gaitā netika veiktas konsultācijas ar privātpersonām un institūcijām**8.1. Konsultācijām tika izmantots šāds sabiedrības līdzdalības veids: pēc Noteikumu izskatīšanas domes Izglītības, kultūras, sporta un sociālajā komitejā, to projekts tika publicēts pašvaldības oficiālajā tīmekļvietnē www.adazunovads.lv, kā arī informācija par projektu tika publicēta sociālajā tīklā - pašvaldības Facebook kontā, lai sasniegtu mērķgrupu, kā arī noskaidrotu pēc iespējas plašākas sabiedrības viedokli.8.2. Publikācijā noteiktajā termiņā - no 2025.gada 5.jūnija līdz 20.jūnijam iedzīvotāju priekšlikumi par Noteikumu projektu tika/netika saņemti. Tika atbalstīts pēc Noteikumu projekta apstiprināšanas saņemtais Sociālā dienesta vadītājas ierosinājums paaugstināt arī pabalstu aizbildņiem uz 275 *euro*, iekļaujot pabalstā ēdināšanas izdevumus izglītības iestādē. Paaugstinot pabalstu aizbildņiem no tagadējiem 210 eiro mēnesī uz 275 eiro mēnesī, 2026.gadā nepieciešami papildus aptuveni 3900 euro (šobrīd aizbildniecībā ir 5 bērni), 2025.gada budžetā papildus finansējums nav nepieciešams. 8.3. Pēc Viedās administrācijas un reģionālās attīstības ministrijas iebildumiem, tika precizēti noteikumu 13. un 14.punkts, nosakot, ka pabalstu apmērs ir MK noteikumu Nr.857 norādītajā minimālajā apmērā. Atbalstīts ierosinājums papildināt saistošo noteikumu tiesisko regulējumu ar norādi uz Pašvaldību likuma 44.panta otro daļu.8.4. Cita veida saziņa un konsultācijas nav notikušas. |

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU